E truurigs Kapitel vo dr Rhyfälder Gschicht sin di viile Zwangsarbeiter, wo im Chrieg z Rhyfälde un dr Umgebig in dr Induschtri un dr Landwirtschaft yygsetzt worde sin. Es sin vorallem Zwangsrekrutierti, aber zum Deil au Chriegsgfangeni un Freiwilligi gsi. Insgsamt sin warschynts über 4.000 Persone als  Fremdarbeiter z Rhyfälde gsi, was zirka 25% vo de Yywohner ussgmacht het. Di meischte, über 70%, hen miesse bi de Alu-Werch schaffe. De gröschti Aadeil sin Russe gsi (1.107), deno Franzose (999), Belgier (596), Holländer (392), Italiener (378), Kroate (246), Ukrainer (112), Pole (108), Bulgare (70), Slowene (31), Grieche (11) un sunschtigi (näbe 2 Elsässer au e Armenier). E Deil isch privat unterbrocht gsi, de gröschti Deil allerdings vilmool in Baracke un Lager vo dr Induschtri. Ob d Mänsche guet bhandlet worde sin, isch je nooch däm unterschidli gsi, in viilene Fäll sin d Fremdarbeiter wie Familiemitgliider bhandlet worde (was streng verbote gsi isch), vilmool aber au schlächt[8].